Z údajov CYPOL za rok 2017 vyplýva zvýšenie počtu migrantov, ktorí neregulárne prekročili líniu zo severnej časti Cypru a prešli do oblastí kontrolovaných vládou. V roku 2017 týmto spôsobom prekročilo líniu 1 686 neregulárnych migrantov, pričom v roku 2016 bol tento počet 1 499 a v roku 2015 to bolo 1 290. Najviac neregulárnych migrantov zadržaných pri prekročení línie pochádzalo zo Sýrie (753), Pakistanu (119), Somálska (111), Kamerunu (98) a Turecka (74). Zo 1 686 zistených neregulárnych migrantov požiadalo o medzinárodnú ochranu v Cyperskej republike 90 % (1 519 neregulárnych migrantov). Väčšinu týchto žiadateľov tvorili Sýrčania (744).

Z údajov získaných komunitou tureckých Cyperčanov vyplýva zvýšenie počtu prekročení línie gréckymi Cyperčanmi na 1 066 284 (v predchádzajúcom roku: 980 724) a vozidlami gréckych Cyperčanov na 392 300 (v predchádzajúcom roku: 346 609) z oblastí kontrolovaných vládou do severnej časti Cypru v roku 2017. Uvádza sa v nich aj nárast počtu prekročení línie tureckými Cyperčanmi na 1 796 353 (v predchádzajúcom roku: 1 762 498) a vozidlami tureckých Cyperčanov na 782 656 (v predchádzajúcom roku: 728 049) v opačnom smere. Podľa poskytnutých štatistík prešlo z oblastí kontrolovaných vládou do severnej časti Cypru 1 546 475 občanov EÚ, ktorí neboli Cyperčania, a štátnych príslušníkov tretích krajín (v predchádzajúcom roku: 1 253 446).

V už uvedených údajoch CYPOL nie sú zahrnuté údaje o osobách a vozidlách prekračujúcich líniu zo severnej časti Cypru na miestach prechodu Pergamos a Strovilia, ktoré patria do právomoci Východného výsostného územia Spojeného kráľovstva Veľkej Británie a Severného Írska (ESBA). V tejto súvislosti ESBA oznamuje, že bolo zaznamenaných 140 913 (v predchádzajúcom roku: 125 457) prekročení línie gréckymi Cyperčanmi a 59 852 prekročení vozidlami gréckych Cyperčanov (v predchádzajúcom roku: 49 694) do severnej časti Cypru. Zároveň bolo zaznamenaných 457 314 (v predchádzajúcom roku: 429 807) prekročení línie tureckými Cyperčanmi a 272 090 prekročení vozidlami tureckých Cyperčanov (v predchádzajúcom roku: 246 474) v opačnom smere. Okrem toho líniu prekročilo 415 051 (v predchádzajúcom roku: 295 042) občanov EÚ, ktorí neboli Cyperčania, a štátnych príslušníkov tretích krajín.

Podľa údajov Polície Cyperskej republiky (ďalej len „CYPOL“) bolo zaznamenaných 646 569 (v predchádzajúcom roku: 613 111) prekročení línie gréckymi Cyperčanmi a 267 467 prekročení vozidlami gréckych Cyperčanov (v predchádzajúcom roku: 244 929) z oblastí kontrolovaných vládou do severnej časti Cypru a 1 140 682 (v predchádzajúcom roku: 1 138 670) prekročení línie tureckými Cyperčanmi a 435 882 prekročení vozidlami tureckých Cyperčanov (v predchádzajúcom roku: 413 208) zo severnej časti Cypru do oblastí kontrolovaných vládou v priebehu obdobia vykazovania .

Hoci to nepatrí do pôsobnosti nariadenia o demarkačnej línii, podľa údajov Cyperskej obchodnej a priemyselnej komory (COPK) sa obchod z oblastí kontrolovaných vládou do severnej časti Cypru mierne znížil približne o 0,8 % z hodnoty 1 354 947 EUR v roku 2016 na 1 343 524 EUR v roku 2017. Obchod z oblastí kontrolovaných vládou do severnej časti Cypru predstavuje 28,04 % obchodu v opačnom smere (30,97 % v roku 2016).

Podľa článku 4 nariadenia o demarkačnej línii sa tovar môže uviesť z oblastí, ktoré nie sú pod kontrolou vlády, do oblastí pod kontrolou vlády pod podmienkou, že spĺňa kritériá stanovené v článku 4 a doprevádza ho dokument vydaný Turecko-cyperskou obchodnou komorou. Podľa článku 8 nariadenia Komisie (ES) č. 1480/2004 Turecko-cyperská obchodná komora (TCOK) a úrady Cyperskej republiky oznamovali každý mesiac informácie o druhu, objeme a hodnote tovaru, ku ktorému boli vydané sprievodné doklady. Oba subjekty podali správy o tovare, ktorý bol prevezený do oblastí kontrolovaných vládou cez miesta prechodu Pergamos a Strovilia, ktoré sú pod správou výsostného územia.

Osobitne ťažké je kontrolovať štyri „nepovolené miesta prechodu“ v obci alebo v blízkosti obce Pergamos, ktoré používajú miestni obyvatelia a poľnohospodári. Ako bolo uvedené v predchádzajúcich správach, tieto „nepovolené miesta prechodu“ sú stále zdrojom obáv, pre ktoré by sa malo nájsť vhodné riešenie v súlade s článkom 5 ods. 2 protokolu č. 3 Aktu o podmienkach pristúpenia z roku 2003. Zástupcovia výsostného územia vyhlásili, že v prípade potreby je možné do oblastí nepovolených miest prechodu rýchlo nasadiť hliadky.

Komunita tureckých Cyperčanov potvrdila, že v severnej časti Cypru pokračovala v úsilí na predchádzanie neregulárnej migrácii. V roku 2017 bol zamietnutý vstup do severnej časti Cypru 2 858 osobám a 645 osôb , ktoré boli zadržané v severnej časti Cypru, bolo vrátených do Turecka, ktoré bolo posledným štátom, ktoré tieto osoby navštívili pred príchodom na ostrov.

CYPOL bola schopná identifikovať osoby, ktoré neregulárne prekročili líniu do oblastí kontrolovaných vládou, s použitím rovnakých kritérií ako v predchádzajúcich rokoch, najmä prostredníctvom informácií obsiahnutých v ich cestovných dokladoch a vyhlásení príslušných migrantov. Podľa tohto posúdenia takmer všetci migranti zadržaní v oblastiach kontrolovaných vládou po neregulárnom prekročení línie prišli najskôr do severnej časti Cypru z Turecka.

Počas obdobia vykazovania Cyperská republika upozornila Komisiu na jeden osobitný prípad nezrovnalosti týkajúci sa zásielky zemiakov, ktorých vzorky testovalo všeobecné štátne laboratórium a potvrdilo obsah pirimifos-metylu presahujúci povolený limit. Komisia o tom informovala TCOK, ktorá ihneď požiadala výrobcu o všetky potrebné opatrenia na zabezpečenie úplného súladu s požiadavkami acquis a tieto požiadavky pripomenula všetkým obchodníkom so zeleninou a ovocím.

2.4. Prekážky a ťažkosti spojené s pohybom tovaru

Prekážky obchodu cez líniu naďalej pretrvávajú a Komisia a hospodárske subjekty z radov tureckých Cyperčanov sa domnievajú, že práve to je dôvodom nízkeho objemu obchodu.

Ako sa uvádza v predchádzajúcich správach , doteraz sa nevyriešil problém s úžitkovými vozidlami tureckých Cyperčanov, ktoré vstupujú do oblastí kontrolovaných vládou, žiadne úžitkové vozidlá tureckých Cyperčanov s hmotnosťou nad 7,5 tony nesmú prekročiť líniu, ak nemajú doklady vydané Cyperskou republikou, ktoré sú v plnom súlade s acquis. Orgány Cyperskej republiky informovali Komisiu o tom, že zaviedli opatrenia, vďaka ktorým tureckí Cyperčania budú môcť jednoduchšie získavať osvedčenia o technickej spôsobilosti a vodičské preukazy vodičov z povolania. Komisia je presvedčená, že vyriešenie tohto problému by významne prispelo k zvýšeniu objemu obchodu, keďže by sa tým uľahčila preprava tovaru. Okrem toho by sa posilnil kontakt medzi cyperskými hospodárskymi subjektmi, čo by významne prispelo k posilneniu dôvery medzi obidvomi komunitami. Komisia v dôsledku toho vypracovala koncepciu projektu o bezpečnosti prepravy.

Ako bolo oznámené v predchádzajúcich rokoch, orgány Cyperskej republiky naďalej nepovoľujú prevážanie spracovaných potravinových výrobkov cez líniu pre obavy, ktoré orgány na ochranu zdravia vyjadrili v súvislosti s výrobným postupom v severnej časti Cypru. Ako sa uvádza v minulých správach, Komisia sa naďalej domnieva, že podľa nariadenia o demarkačnej línii neexistujú žiadne dôvody na vykonávanie kontrol priestorov v severnej časti Cypru, aby sa posúdilo, či sa pri výrobe postupuje v súlade s predpismi Únie.

Orgány Cyperskej republiky môžu síce odobrať vzorky výrobkov na ďalšiu analýzu v súlade s uplatňovaním nariadenia o demarkačnej línii, nemali by však brániť prevážaniu všetkých spracovaných potravín cez líniu. V priebehu obdobia vykazovania nedošlo v tejto oblasti k žiadnym zmenám.

Orgány Cyperskej republiky v priebehu obdobia vykazovania naďalej uplatňovali na obchod s materiálmi, ktoré prichádzajú do kontaktu s potravinami, rovnaké požiadavky, aké uplatňujú na spracované potraviny. Komisia sa o túto vec naďalej zaujíma.

Podobne ako v predchádzajúcich rokoch, obchodníci z radov tureckých Cyperčanov stále hlásia ťažkosti so zaradením svojich výrobkov do ponuky obchodov a s propagovaním svojich výrobkov a služieb v oblastiach kontrolovaných vládou, čo obmedzuje obchod. Obchodníci naďalej oznamujú odmietavý postoj gréckych Cyperčanov ku kupovaniu turecko-cyperských výrobkov. Okrem toho bolo uvedené, že obchodníci z oboch komunít čelia mnohým administratívnym problémom, pokiaľ chcú nadviazať vzájomnú obchodnú spoluprácu. Hospodárske subjekty z oboch strán musia mať možnosť slobodne nadväzovať obchodné vzťahy na základe svojich obchodných požiadaviek.

2.5. Pašovanie tovaru

Pašovanie tovaru cez líniu bolo, vzhľadom na zložitosť kontrolovania neregulárnych pohybov cez líniu, naďalej rozšírené.

V roku 2017 Cyperská republika zaistila pašovaný tovar v 1 334 prípadoch (v predchádzajúcom roku: 1 852). V roku 2017 sa znížilo množstvo cigariet a zvýšilo sa množstvo tabaku na ručné šúľanie cigariet, ktoré Cyperská republika zaistila: 203 290 cigariet a 440,259 gramov tabaku na ručné šúľanie cigariet (v predchádzajúcom roku: 257 785 cigariet a 374 133 gramov tabaku na ručné šúľanie cigariet). Podľa oznámených informácií sa väčšinou pašujú malé množstvá. K pašovaniu dochádza z dôvodu cenových rozdielov a vyššej dane, ktorá sa na tabakové výrobky vzťahuje v oblastiach kontrolovaných vládou. Bol zaznamenaný nárast pašovania alkoholu a poľnohospodárskych výrobkov. Medzi ďalšie zaistené výrobky patrí tovar porušujúci práva duševného vlastníctva, pesticídy a živočíšne a mliečne výrobky. Pred okresný súd sa dostalo jedno stíhanie vo veci pašovania. Prípady pašovania malých množstiev cigariet boli zvyčajne riešené uložením správnej sankcie a konfiškáciou.

V roku 2017 orgány ESBA zaznamenali zvýšenie počtu zaistení pašovaného tovaru v rámci ESBA. Došlo k 432 zaisteniam v porovnaní s 277 v roku 2016. Podobne ako v roku 2016 predstavovali najčastejšie zaistené položky cigarety a tabak na ručné šúľanie cigariet.

Pokiaľ ide o tradičné zásobovanie turecko-cyperského obyvateľstva obce Pyla, ktorá sa nachádza v nárazníkovej zóne (čl. 4 ods. 10 nariadenia o demarkačnej línii), správa východného výsostného územia sledovala a zaznamenávala množstvá stavebného materiálu, rýb, cigariet atď.





2.6. Zjednodušenie podmienok obchodovania

Komisia aj naďalej hľadala možnosti, ako podporiť obchod cez líniu.

V júli 2015 Komisia prijala návrh na zmenu nariadenia o demarkačnej línii. Cieľom návrhu je stanoviť spôsob, akým sa v oblastiach Cyperskej republiky, v ktorých vláda Cyperskej republiky nevykonáva skutočnú kontrolu, bude uplatňovať kontrolný mechanizmus pre tovar, na ktorý sa vzťahuje registrované označenie podľa nariadenia (EÚ) č. 1151/2012. O návrhu zmeny sa na konci obdobia vykazovania ešte rokovalo. Návrh je založený na spoločnej dohode o dočasnom riešení pre syr Halloumi/Hellim, ktorá sa má uplatňovať až do znovuzjednotenia Cypru a ku ktorej sa dospelo pod vedením predsedu Komisie Junckera počas jeho návštevy na Cypre 16. júla 2015.

Turecko-cyperská obchodná komora opätovne vyjadrila všeobecný záujem o zrušenie zákazu obchodovania so všetkými živými zvieratami a so živočíšnymi produktmi, ktoré zodpovedajú pravidlám a predpisom EÚ. V súčasnosti sa Komisia naďalej zaoberá žiadosťou o povolenie obchodovania s rybami z farmového chovu. Cyperská republika opakovane vyjadrila ochotu preskúmať možnosť rozšírenia zoznamu tovaru, ktorý sa môže prepravovať do oblastí kontrolovaných vládou.

Komisia podnecuje hospodárske subjekty, aby využívali obchodné príležitosti, a víta intenzívne úsilie, ktoré vyvíja Cyperská obchodná a priemyselná komora a Turecko-cyperská obchodná komora.